Forslag til RÅDETS AFGØRELSE om ændring af Rådets afgørelse 98/508/EF af 18. juni 1998 om indgåelse af en aftale mellem Det Europæiske Fællesskab og Australien om gensidig anerkendelse af overensstemmelsesvurdering, -certificering og -mærkning

BEGRUNDELSE

Aftalen om gensidig anerkendelse mellem Det Europæiske Fællesskab og Australien [1] blev godkendt ved Rådets afgørelse 98/508/EF af 18. juni 1998 [2].

[1] Aftale mellem Det Europæiske Fællesskab og Australien om gensidig anerkendelse af overensstemmelsesvurdering, -certificering og -mærkning, EFT L 229 af 17.8.1998, s. 3

[2] EFT L 229 af 17.8.1998, s. 1

Ved aftalens artikel 12 nedsættes der et blandet udvalg, som er ansvarligt for at forvalte aftalen. I henhold til artikel 3 i Rådets afgørelse om godkendelse af aftalen om gensidig anerkendelse påhviler det Kommissionen at varetage visse opgaver, f.eks. at sørge for informationsudveksling og kontrol af den lovgivning, parterne anvender, efter samråd med det særlige udvalg, Rådet har nedsat til dette formål, og - igen i samråd med det særlige udvalg - i visse tilfælde at fastlægge Fællesskabets holdning i Det Blandede Udvalg. I andre tilfælde fastlægges Fællesskabets holdning i Det Blandede Udvalg af Rådet.

Fællesskabet har nu også indgået aftaler om gensidig anerkendelse med New Zealand, Canada, USA og Japan. De procedurer, der er fastlagt for de enkelte aftaler om gensidig anerkendelse, er indbyrdes forskellige, og et af formålene med denne ændring er at gøre dem mere ensartede.

Det Blandede Udvalg har ingen beføjelse til hverken at tilføje nye sektorbilag eller at ændre rammebestemmelserne i aftalen om gensidig anerkendelse. Det Blandede Udvalgs opgaver er således begrænset til løbende forvaltning og ændringer af sektorbilagene. Det anses for at være en ineffektiv udnyttelse af ressourcerne og har i praksis vist sig at være uacceptabelt langsomt, at Rådet skal godkende sådanne rent tekniske spørgsmål.

Derfor foreslås det at ændre Rådets afgørelse om godkendelse af aftalen om gensidig anerkendelse således, at Kommissionen beføjes til at fastlægge holdningen i Det Blandede Udvalg.

2002/0117 (ACC)

Forslag til RÅDETS AFGØRELSE om ændring af Rådets afgørelse 98/508/EF af 18. juni 1998 om indgåelse af en aftale mellem Det Europæiske Fællesskab og Australien om gensidig anerkendelse af overensstemmelsesvurdering, -certificering og -mærkning

RÅDET FOR DEN EUROPÆISKE UNION HAR-

under henvisning til traktaten om oprettelse af Det Europæiske Fællesskab, særlig artikel 113 sammenholdt med artikel 300, stk. 2, første afsnit, første punktum, stk. 3, første afsnit, første punktum, og stk. 4,

under henvisning til forslag fra Kommissionen [3], og

[3] EFT [...], [...], s. [...]

ud fra følgende betragtning:

Med henblik på at sikre at aftalen mellem Det Europæiske Fællesskab og Australien om gensidig anerkendelse af overensstemmelsesvurdering, -certificering og -mærkning [4] (i det følgende benævnt "aftalen") fungerer effektivt, er det nødvendigt at ændre Rådets afgørelse 98/508/EF af 18. juni 1998 [5] for at beføje Kommissionen til at træffe alle de foranstaltninger, der er nødvendige for aftalens funktion -

[4] EFT L 229 af 17.8.1998, s. 3

[5] EFT L 229 af 17.8.1998, s. 1

TRUFFET FØLGENDE AFGØRELSE:

Eneste artikel

Artikel 3 i Rådets afgørelse 98/508/EF af 18. juni 1998 om indgåelse af en aftale mellem Det Europæiske Fællesskab og Australien om gensidig anerkendelse af overensstemmelsesvurdering, -certificering og -mærkning affattes således:

"Artikel 3

1. Kommissionen repræsenterer Fællesskabet i det blandede udvalg, der er omhandlet i aftalens artikel 12, bistået af det særlige udvalg, Rådet har nedsat. Kommissionen foretager efter samråd med dette særlige udvalg de udpegelser, notifikationer og informationsudvekslinger og fremsætter de anmodninger om information, der er omhandlet i aftalen.

2. Fællesskabets holdning i Det Blandede Udvalg fastlægges af Kommissionen efter samråd med det særlige udvalg, der er omhandlet i stk. 1."

Udfærdiget i Bruxelles, den [...]

På Rådets vegne

Formand

[...]